Pachinyorwa chino izwi rokuti Upanganhundu riri kushandiswa kuturikira inonzi economics kuEnglish rinova denhe reruzivo rinodzidzisa zvehupfumi hwenyika. Chidzidzo ichi chinotarisa zvinosanganisira: mhando dzehupfumi huri panyika; kuunganidzwa kwehupfumi; kukotsa hupfumi kuti husaparadzwa; mitemo yekuchengetedza hupfumi; mashandirwo ehupfumi kuti hubereke; kuwanikwa kwendimo dzinobereka hupfumi uye kugoverwa kwehupfumi hunoberekwa munyika. Nyika dzakasiyana dzine hupfumi hwakasiyana. Zimbabwe ine hupfumi hwesimbi dziri muvhu dzakadai segoridhe; platinum; nickel uye chrome. Humwe hupfumi huri mubanganhundu reZimbabwe hunosanganisira: vanhu vane humhizha hwemabasa; mhuka dzesango dziri mumarimuka; hova nenzizi; mapurazi; maguta nemana anogara vanhu; uye zviptara nezvikoro. Pakuwanikwa kwehupfumi hakuna nyika ingati mubanganhundu redu tine zvose zvatinoda tinokwanisa kurarama sechitsuwa tiri toga. Nyika dziri Pasirose dzinoshavana; dzichifambidzana nekudyidzana kuti vagari vadzo vawane michina, nhumbi nemichero inobva kune dzimwe nyika dzokunze. Kana totaura pamusoro pehupfumi munyika zhinji toti mapanganhundu - economies. Izwi rokuti economy rinobatanidza maviri anoti eco uye nomos. Chivakamberi eco chinobuda mumazwi eEnglish anoti economy, ecology, ecosystem - chichireva house, dwelling place, habitation. Chivakashure chinoti nomos chinoreva distribution, managing, control or arrangement. Saka pakuumbwa kwezwi iri economics zvaireva machengeterwo akanaka emusha ungava musha mudiki, musha mukuru.